Euro 2020: Spanja jirbħu partita eċċitanti Kroazja ……..3 Spanja ………5 Spanja għaddew għall-kwarti-finali meta f'partita spettakolari għelbu lill- Kroazja bl-iskor ta' 5-3 liema partita marret fil-ħin barrani. Kienet partita mill-aktar eċċitanti li kien fiha xejn inqas minn tmien goals. L-ewwel ċans denju wasal mal-kwarta logħob min-naħa ta' Spanja meta Pedri fetaħ għal kollox lid-difiża Kroata bi through pass lejn Koke li quddiem il-goalkeeper, Dominik Livakovic, ixxuttja dgħajjef biex falla goal ċert. Fis-17-il minuta, l-Ispanjoli reġgħu resqu viċin meta Ferran Torres xeħet fuq it-tieni lasta fejn Alvaro Morata seta' għamel aħjar meta d-daqqa ta' ras tiegħu niżżilha 'l isfel minflok xeħet fix- xibka. Ta' dawn in-nuqqasijiet, l-Ispanjoli pattew qares għax fl-20 minuta, il-Kroati fetħu l-iskor … mingħajr ma kienu għadhom bnew attakk wieħed! Dan minħabba li min-nofs il-ground Pedri xeħet pass lura lejn sieħbu l-goalkeeper, li deher li kien se jikkontrolla l-ballun iżda qarraq bih biex ħabat ma siequ u baqa' sejjer fir-rokna tax-xibka. Dan il-goal kien doċċa kiesħa għall-Ispanjoli iżda ma damux ma jirriorganizzaw u fit-38 mi­nuta kisbu d-draw minn PABLO SARABIA wara sensiela ta' karamboli fil-kaxxa avversarja u minn sitt metri bogħod sammar il-ballun fix-xibka. Wara l-mistrieħ, Spanja baqgħu l-aħjar team u ma kienet l-ebda sorpiża li huma marru fil-vantaġġ, meta fis-57 minuta, Pedri beda l-azzjoni fejn avvanza sal-kaxxa u għadda lejn Torres fuq ix-xelluġ li xeħet cross insidjuż fejn CESAR Azpilicueta kkonkluda bir-ras. Fis-77 minuta, huma skorjaw it-tielet goal meta FERRAN TORRES dar mad-di­fensur Simon Sluga u b'xutt angolat xeħet fix-xibka. Izda l-Kroati għam­lu ri­mon­ta u skorjaw darbtejn biex il-partita marret fil-ħin barrani. Fil-85 minuta, MISLAV OR­SIC skorja wara taħwida quddiem il-lasti u fid-92 mi­nuta kien MARIO PASALIC li kkonkluda bir-ras mill-cross ta' Orsic. Iżda l-ferħ tal-Kroazja ma tantx dam minħabba li l-Ispanjoli skorjaw darbtejn minn Alvaro Morata (100) mill-cross ta' Dani Ol­mo u MIKEL OYARZABAL issiġilla r-rebħa (103) meta skorja wara cross perfett tal- istess Olmo. Raba' Uff. : Andreas Ekberg (Svezja) Ammoniti : M. Brozovic, Caleta-Car (K)